**РЕПУБЛИКА СРПСКА**

**ПРИЈЕДЛОГ**

**ЗАКОН О ИМУНИТЕТУ РЕПУБЛИКЕ СРПСКЕ**

**Бања Лука, фебруар 2024. године**

Приједлог

ЗАКОН О ИМУНИТЕТУ РЕПУБЛИКЕ СРПСКЕ

Члан 1.

Овим законом се утврђују лица која имају право да се позову на имунитет у одбрани у кривичном и парничном поступку и прописују се посебна правила кривичног и парничног поступка која су обавезујућа за јавна тужилаштва, судове, као и друге учеснике у кривичном и парничном поступку.

Члан 2.

Овај закон се доноси с циљем да се заштити интегритет законодавних и извршних институција Републике Српске путем утврђивања процедуре позивања на имунитет од кривичне и грађанске одговорности.

Члан 3.

1. Посланици у Народној скупштини Републике Српске и делегати у Вијећу народа Републике Српске неће бити кривично или грађански одговорни за изражено мишљење, давање гласа или било који поступак извршен у оквиру њихових дужности у Народној скупштини и Вијећу народа за вријеме трајања мандата и након престанка мандата.
2. Предсједник и потпредсједници Републике Српске и чланови Владе Републике Српске неће бити кривично или грађански одговорни за поступке извршене у оквиру њихових дужности за вријеме трајања мандата и након престанка мандата.

Члан 4.

Под поступцима извршеним у оквиру дужности подразумијевају се поступци који проистичу из дужности коју лице обавља у Народној скупштини Републике Српске или Вијећу народа Републике Српске и коју лице обавља на функцији предсједника или потпредсједника Републике Српске или члана Владе Републике Српске.

Члан 5.

Лица из члана 3. овог закона могу се позвати на имунитет у било које вријеме за поступке извршене у оквиру њихових дужности, али се позивање на имунитет не може сматрати општом препреком за кривично гоњење или покретање парничног поступка.

Члан 6.

Уколико у току кривичног поступка који се води против лица из члана 3. овог закона, то лице изјави да је поступак који је основа за покретање кривичиног поступка извршен у оквиру његових дужности, питањe имунитета рјешава Уставни суд Републике Српске као претходно питање.

Члан 7.

Уколико у току парничног поступка који се води против лица из члана 3. овог закона, то лице изјави да је поступак који је основа за покретање парничног поступка извршен у оквиру његових дужности, питањe имунитета рјешава Уставни суд Републике Српске као претходно питање.

Члан 8.

Ступањем на снагу овог закона престаје да важи Закон о имунитету Републике Српске („Службени гласник Републике Српске“, број 69/02).

Члан 9.

Овај закон ступа на снагу осмог дана од дана објављивања у „Службеном гласнику Републике Српске“.

ПРЕДСЈЕДНИК  
НАРОДНЕ СКУПШТИНЕ

Др Ненад Стевандић

Број:

Датум

Приједлог

ОБРАЗЛОЖЕЊЕ

ПРИЈЕДЛОГА ЗАКОНА О ИМУНИТЕТУ РЕПУБЛИКЕ СРПСКЕ

I УСТАВНИ ОСНОВ

Уставни основ за доношење овог закона садржан је у Амандману XXXII на члан 68. тачка 18) Устава Републике Српске, којим је, прописано да Република уређује и обезбјеђује друге односе од интереса за Републику, у складу са Уставом. Такође, чланом 115. Устава, који је допуњен Амандманом CIII, утврђено је да Уставни суд Републике Српске одлучује о питањима имунитета која проистичу из закона којима се уређује имунитет у Републици Српској и у члану 70. став 1. тачка 2. Устава којим је утврђено да Народна скупштина доноси законе, друге прописе и опште акте.

II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА НОРМАТИВНОПРАВНЕ ТЕХНИКЕ

III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ

1. РАЗЛОЗИ ЗА ДОНОШЕЊЕ ЗАКОНА

Разлог за доношење овог закона налази се у чињеници да према члану 3. став 2. Закона о имунитету Републике Српске („Службени гласник Републике Српске“, број 69/02) предсједник и потпредсједници Републике Српске и чланови Владе Републике Српске нису грађански одговорни за било који поступак извршен у оквиру њихових дужности, али остаје могућност успостављања њихове кривичне одговорности. Овакво рјешење оставља могућност вођења кривичних поступака против највиших носилаца извршне власти и могућност да се на овај начин утиче на независност и функционисање извршне власти од стране других власти и високог представника који је 6. октобра 2002. године својом Одлуком наметнуо Закон о имунитету Републике Српске. Да би се заштитили највиши носиоци извршне власти у Републици Српској указала се потреба да пропише да они нису кривично или грађански одговорни за било који поступак извршен у оквиру њихових дужности и да се на овај начин заштите исто као и носиоци законодавне и судске власти у Републици Српској.

1. ОБРАЗЛОЖЕЊЕ ПРЕДЛОЖЕНИХ РЈЕШЕЊА

У члану 1. и 2. прописани су предмет и циљ закона.

У члану 3. прописано је да Посланици у Народној скупштини Републике Српске, делегати у Вијећу народа Републике Српске, предсједник и потпредсједници Републике Српске и чланови Владе Републике Српске неће бити кривично или грађански одговорни за било који поступак извршен у оквиру њихових дужности. На овај начин је имунитет носилаца извршне власти проширен и на кривичну одговорност.

У члану 4. дефинисано је да су поступци извршени у оквиру дужности они поступци који проистичу из дужности коју лице обавља у Народној скупштини Републике Српске или Вијећу народа Републике Српске и коју лице обавља на функцији предсједника или потпредсједника Републике Српске или члана Владе Републике Српске.

У члану 5, је предвиђено да лица која имају право на имунитет могу се позвати на имунитет у било које вријеме за поступке извршене у оквиру њихових дужности, али се позивање на имунитет не може сматрати опшгом препреком за кривично гоњење или покретање парничног поступка.

У чл. 6. и 7. је прописано да уколико лице изјави да је поступак који је основа за покретање кривичиног поступка извршен у оквиру његових дужности, питање имунитета рјешава Уставни суд Републике Српске као претходно питање.

У члану 8. прописано је да ступањем на снагу овог закона престаје да важи Закон о имунитету Републике Српске („Службени гласник Републике Српске“, број 69/02).

У чалну 10. прописано је да овај закон ступа на снагу осмог дана од дана објављивања у „Службеном гласнику Републике Српске“.

**VI РАЗЛИКЕ ПРИЈЕДЛОГА У ОДНОСУ НА НАЦРТ ЗАКОНА**

Нацрт Закона о имунитету Републике Српске усвојен је на Седмој редовној сједници Народне скупштине Републике Српске, одржаној 21 и 22. децембра 2023. године. Нацрт закона, сходно Закључку Народне скупштине Републике Српске број 02/1-021-1491/23 од 22.12.2023. године упућен је на Јавну расправу за чије је спровођење задужено Министарство правде. Позив за јавну расправу објављен је у дневним новинама и на интернет страници Министарства правде и иста је одржана дана 18. јануара у Малој сали Народне скупштине Републике Српске. Приликом израде текста Приједлога разматрале су се примједбе и сугестије које су изнесене на сједници Народне скупштине Републике Српске, током јавне расправе и примједбе и сугестије које су достављене у писаној форми Министарству правде.

Приједлози и примједбе односиле су се на следеће:

Примједбе на члан 3. односиле су се дефинисање права имунитета код народних посланика, чланова Вијећа народа, предсједника и потпредсједника Републике Српске и чланова Владе Републике Српске тј. на потребу да се право имунитета прецизније дефинише у погледу његовог обима и временског трајања.

У члану 6. 7. наведено је да се жалба на одлуку суда о праву имунитета подноси Уставном суду Републике Српске. Одређен број посланика поставило је питање на који начин ће Уставни суд поступати по достављеним жалбама обзиром да није предвиђена апелациона надлежност Уставног суда.

Највећи број примједби изнесених на сједници Народне скупштине, јавној расправи и дописима достављеним Минстарству правде односили су се на члан 8, тј. да ли потребна ретроактивна примјена овог закона, на који начин дефинисати функцију високог представника и на крају да ли потребно експлицитно наводити да лица из члана 8. имају имунитет у односу на одлуке високог представника.

Узимајући у обзир све примједбе, сугестије и приједлоге констатовано је да се члан 8. брише из нацрта закона.

1. ПРОЦЈЕНА УТИЦАЈА ЗАКОНА НА УВОЂЕЊЕ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ

**VII УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ЗАКОНА**

У складу са чланом 36. став 1. тачка 9) Пословника о раду Владе Републике Српске („Службени гласник Републике Српске“, број 123/18) и Смјерницама за консултације у изради прописа и других општих аката („Службени гласник Републике Српске“, број 86/22), обрађивач је утврдио да је Нацрт закона о имунитету Републике Српске од интереса за јавност, те су спроведене консултације са јавношћу. Нацрт закона је објављен на интернет страници [www.vladars.rs](http://www.vladars.rs).

**IX ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За спровођење овог закона нису потребна финансијска средства из буџета Републике Српске.